Der er set en mus på lageret, og derfor har Circle K mandag måttet lukke butikken ved tankstationen på Hadsundvej i Aalborg Øst. Det oplyser Kirsten Grumstrup, der er presseansvarlig ved Circle K, til TV2 Nord. - Vi holder lukket, indtil vi er sikre på, at der ikke er nogle mus i butikken længere, siger hun. Kender ikke tidshorisont Circle K har tilkaldt en skadedyrsbekæmper, som har sat fælder op i forsøget på at fange den lille, ubudne gæst. - Når musen er fanget, kommer et rengøringshold og gennemgår hele butikken. Herefter går der mindst et døgn, før vi åbner igen, siger Kirsten Grumstrup, som ikke har noget bud på, hvornår det igen bliver muligt at proviantere i Circle K-butikken på Hadsundvej. Selvom butikken er lukket, er det stadig muligt at tanke bilen, hvis man betaler med kort ved standeren. Circle K henviser kunder, der har brug for at besøge en butik - for eksempel for at betale kontant eller købe en fransk hotdog - til tankstationen på Sønderbro i Aalborg.

Referat:
Butikken ved Circle K på Hadsundvej i Aalborg Øst er lukket på grund af skadedyr.